Πέδρο Κόντε

Ο Πέδρο Πέρεζ Κόντε (ισπ.Pedro Pérez Conde,γεν. στις 26 Ιουλίου 1988) είναι Ισπανός ποδοσφαιριστής που αγωνίζεται ως επιθετικός για τον Π.Α.Σ. Γιάννινα.

Νεαρή ηλικία 
Ο Πέδρο Κόντε γεννήθηκε στην πόλη Βιγιαφράνκα στην Ανδαλουσία. Έκανε τα πρώτα του ποδοσφαιρικά βήματα στην ομάδα της Κόρδοβα ΚΦ. Στην δεύτερη ομάδα της Κόρδοβα ο Κόντε πέτυχε σε 74 συμμετοχές 31 γκολ αγωνιζόμενος στην Τερθέρα Ντιβισιόν. Μάλιστα πραγματοποίησε και μία εμφάνιση στο Κύπελλο Ισπανίας με την φανέλα της Κόρδοβα.

Επαγγελματική σταδιοδρομία στην Ισπανία 
Το 2009 αποχώρησε από την Κόρδοβα και αγωνίστηκε κατά σειρά στην τρίτη ομάδα της Ατλέτικο Μαδρίτης, στην Ρεάλ Χαέν, στην ΚΝ Ποζομπλάνκο, στην δεύτερη ομάδα της Γρανάδα ΚΦ, στην ΚΝ Αλκογιάνο, στην ΟΝ Μελίγια και στην ΚΠ Μέριδα. Μάλιστα την σεζόν 2015-16 που αγωνίστηκε στην ΚΠ Μέριδα πέτυχε 17 γκολ στο πρωτάθλημα κάτι που αποτελούσε την κορυφαία του επίδοση στην Σεγούντα Ντιβισιόν.

Ερχομός στον Π.Α.Σ. Γιάννινα 
Με τις επιδόσεις του αυτές κέρδισε την πρώτη του μεταγραφή εκτός Ισπανίας, υπογράφοντας τριετές συμβόλαιο με τον Π.Α.Σ. Γιάννινα. Έκανε το ντεμπούτο του με την ομάδα περνώντας ως αλλαγή στο 77ο λεπτό του αγώνα με την Οντς ΜΚ για τα προκριματικά του ΟΥΕΦΑ Γιουρόπα Λιγκ, ενώ πέτυχε στην ίδια διοργάνωση και το πρώτο του γκολ στο 9ο λεπτό του αγώνα κόντρα στην ΑΖ Άλκμααρ. Στον Π.Α.Σ. Γιάννινα παρέμεινε από το 2016 ως το 2018 πραγματοποιώντας εξαιρετικές εμφανίσεις και πετυχαίνοντας  34 γκολ σε 61 συμμετοχές σε όλες τις διοργανώσεις. Μάλιστα, χάρη στην ευχέρεια που είχε στο σκοράρισμα έγινε ιδιαίτερα αγαπητός και στους φιλάθλους της ομάδας, ενώ κέρδισε το ενδιαφέρον ομάδων όπως ο Ολυμπιακός,ο Παναθηναϊκός, η Α.Ε.Κ. και ο Π.Α.Ο.Κ..Στο κύπελλο Ελλάδος 2017-18 βγήκε πρώτος σκόρερ, μαζί με τους Αλεξάνταρ Πρίγιοβιτς και Λάζαρο Χριστοδουλόπουλο, σκοράροντας 6 γκολ.

Μεταγραφή στα ΗΑΕ 
Παρά το ενδιαφέρον πολλών ελληνικών και ευρωπαϊκών ομάδων, στις 28 Αυγούστου του 2018 ο Κόντε υπέγραψε διετές συμβόλαιο στην Μπανίας ΣΚ έναντι ενός ποσού της τάξης των 800.000€. Στην Μπανίας ΣΚ αγωνίστηκε μέχρι τον Ιανουάριο του 2020 όταν και μεταγράφηκε στην Σαμπάμπ Αλ Αχλί Ντουμπάι. Αγωνίστηκε για έναν χρόνο στην Σαμπάμπ Αλ Αχλί, ενώ τη σεζόν 2020-21 δόθηκε δανεικός στην Αλ Ντάφρα ΣΚΚ. Συνολικά, στα ΗΑΕ ο Πέδρο Κόντε πραγματοποίησε 74 συμμετοχές και πέτυχε 44 γκολ σε όλες τις διοργανώσεις.

Επιστροφή στον Π.Α.Σ. Γιάννινα 
Στις 9 Αυγούστου 2021 ανακοινώθηκε επισήμως η επιστροφή του Πέδρο Κόντε στον Π.Α.Σ. Γιάννινα. Μάλιστα στο δεύτερο ντεμπούτο του στην ομάδα, ο Κόντε πέτυχε γκολ σε μια νίκη με 0-1 έναντι του Π.Α.Ο.Κ. στην Τούμπα. Στις 18 Σεπτεμβρίου του ίδιου έτους, στον αγώνα κόντρα στον Παναθηναϊκό, ο Κόντε υπέστη ρήξη χιαστού.

Διακρίσεις 

 1ος σκόρερ Κυπέλλου Ελλάδος με τον ΠΑΣ Γιάννινα το 2017-2018 (6 γκολ)

Παραπομπές

Εξωτερικοί σύνδεσμοι 
 Προφίλ στην ιστοσελίδα της Σούπερ Λίγκ
 Προφίλ στο Eurosport

Ποδοσφαιριστές Π.Α.Σ. Γιάννινα
Ισπανοί ποδοσφαιριστές
Επιθετικοί ποδοσφαιριστές
Ξένοι ποδοσφαιριστές στα Ηνωμένα Αραβικά Εμιράτα
Ξένοι ποδοσφαιριστές στην Ελλάδα
Ποδοσφαιριστές Σούπερ Λιγκ Ελλάδας
Ποδοσφαιριστές Μπανίας ΣΚ
Ποδοσφαιριστές πρωταθλήματος ποδοσφαίρου ΗΑΕ
Ποδοσφαιριστές Τερθέρα Ντιβιζιόν
Ποδοσφαιριστές Σεγούντα Ντιβισιόν